[pic] | EUROOPA ÜHENDUSTE KOMISJON |

Brüssel 21.8.2007

KOM(2007) 479 lõplik

KOMISJONI 25. AASTAARUANNE EUROOPA PARLAMENDILE

ühenduse dumpingu- ja subsiidiumivastase ning kaitsemeetmetealase tegevuse kohta(2006)[SEK(2007) 1076]

Sissejuhatus

Käesolev 2006. aasta aruanne on esitatud Euroopa Parlamendile, järgides selle 1981. aasta 16. detsembri resolutsiooni ühenduse dumpinguvastase tegevuse kohta ning selle tööstuse, väliskaubanduse, teadusuuringute ja energeetikakomisjoni aruannet.

Käesolevas lühiaruandes esitatakse ülevaade 2006. aasta olulisematest sündmustest, kuid nagu eelmistelgi aastatel on sellega kaasas üksikasjalikum komisjoni talituste töödokument koos üksikasjalike lisadega. Aruandel ja töödokumendil on ühesugune üldine ülesehitus ning ühesugused osade pealkirjad, mis seega võimaldab lihtsalt leida täiendavat teavet.

Käesolev aruanne ja täielik komisjoni talituste töödokument on ka avalikkusele kättesaadavad aadressil:http://europa.eu.int/comm/trade/issues/respectrules/anti_dumping/legis/index_en.htm

Käesolevat aruannet tuleb vaadelda hiljutises komisjoni teatises „Globaalne Euroopa”[1] selgitatud ELi kaubanduspoliitika üldisel taustal. Seoses sellega võttis komisjon 2006. aasta detsembris vastu rohelise raamatu, kutsudes avalikkust üles avaldama arvamust, kuidas EL saaks paremini kasutada oma kaubanduse kaitsevahendeid muutuva ülemaailmse majanduse kontekstis. Nimetatud protsessi tulemused avaldatakse tulevastes aruannetes.

1. Õigusaktide ülevaade

Dumpingu- ja subsiidiumidevastased ning kaitsemeetmetega seotud uurimised viiakse läbi vastavalt nõukogu algmääruste sätetele. Ülevaade olemasolevatest õigusaktidest on esitatud komisjoni talituste töödokumendis. Dumpingu- ja subsiidiumivastastele algtekstidele viidatakse edaspidi kui „algmäärus(t)ele“.

2. Põhimõisted

Töödokumendi 2. jaotises on antud ülevaade kaubanduse kaitsevahenditega seotud uurimistes kasutatavast terminoloogiast ja töökorrast.

3. Kaubanduse kaitsevahendite läbivaatamise käivitamine

Kaubanduse kaitsevahendite viimane olulisem läbivaatamine toimus 1994. aastal ning pärast seda on märkimisväärsed muutused aset leidnud nii Euroopa kui ka maailma majanduses. Et neid muudatusi kaaluda ja hinnata kohandamisvajadust avaldas komisjon 6. detsembril 2006 rohelise raamatu[2] Euroopa Liidu kaubanduse kaitsevahendite toimimise kohta ning käivitas kolm kuud kestva arutelu sidusrühmadega. Roheline raamat toetub hiljutisele teatisele välise konkurentsivõime kohta.

Pärast avalikku arutelu ja saadud vastuste analüüsimist edastab komisjon tulemused sidusrühmadele, teeb järeldused ja esitab vajadusel ettepaneku Euroopa Liidu kaubanduse kaitsevahendite muutmiseks.

4. LAIENEMINE

2006. aastal jätkas komisjon Bulgaaria ja Rumeenia ühinemist ettevalmistava tegevuskava rakendamist. Juba 2005. aastal koostatud tegevuskava sisaldas hulgaliselt toiminguid, mis sarnanevad Euroopa Liidu 2004. aasta laienemisega seotud komisjoni tegevusega kaubanduse kaitsevahendite vallas (seda tegevust on kirjeldatud 2004. ja 2005. aasta aruannetes). Nagu varemgi, oli sellise tegevuse eesmärk tagada ühinevate riikide haldusasutuste võimalikult sujuv integreerumine kaubanduskaitse valdkonnas.

5. Üleriigiline turumajanduslik staatus

Üleriigilised kriteeriumid, mille põhjal otsustatakse, kas riik on täielikult turumajanduslik riik dumpinguvastase uurimise tähenduses, tuginevad siirdemajandusega riikide üksikäriühingutele kohaldatavatele kriteeriumitele, mis on sätestatud algmääruse artikli 2 lõikes 7.

Selles valdkonnas on 2006. aasta jooksul tehtud olulist tööd. Konkreetsemalt on komisjoni talitused koostanud teise hinnangu Vietnami taotlusele turumajandusliku staatuse saamiseks; hinnangus jõuti järeldusele, et Vietnam ei vasta veel turumajandusliku staatuse saamiseks vajalikule viiele kriteeriumile.

Septembris 2003 saadi Hiina Rahvavabariigi taotlus ja juunis 2004 viis komisjon läbi esialgse hindamise. Pärast Euroopa Liidu ja Hiina 2005. aasta tippkohtumist loodud turumajandusliku staatuse kõrgetasemeline töörühm kohtus 2006. aastal kahel korral ning käsitles peamiselt Hiina reformipüüdlusi raamatupidamis- ja finantssektorites. Euroopa Liidu ja Hiina tippkohtumisel 2006. aasta septembris väljendasid mõlemad pooled rahulolu turumajanduslikku staatust käsitleva dialoogi edenemise ja töörühma edusammude üle. Komisjoni talitused andsid tippkohtumisel nõusoleku ajakohastada 2004. aasta esialgset hinnangut.

2006. aastal jätkus töö Mongoolialt, Kasahstanilt ja Armeenialt saadud turumajandusliku staatuse taotlustega. Komisjon analüüsis uuesti esitatud teavet ja esitas küsimusi teemade kohta, mida vastustes ei oldud rahuldavalt käsitletud.

6. Teabe- ja kommunikatsiooniüritused / kahepoolsed kontaktid

2004. aastal loodud kaubanduse kaitsemeetmete kasutajatugi ( Trade Defence Helpdesk ) väikestele ja keskmise suurusega ettevõtetele jätkas oma tegevust, käsitledes VKEde konkreetseid küsimusi ja probleeme seoses kaubanduse kaitsemeetmetega. Samuti osales komisjon korraldaja või osalejana üheksal ettevõtjatele ja kolmandate riikide ametiasutustele korraldatud teabeseminaril.

7. Ülevaade Dumpingu- ja subsiidiumidevastaste ning kaitsemeetmete uurimismenetlustest ja võetud meetmetest

7.1. Üldiselt

Ühenduses kehtis 2006. aasta lõpus 134 dumpinguvastast meedet (vt O lisa) ja 12 subsiidiumidevastast meedet (vt P lisa).

2006. aastal mõjutasid dumpingu- ja subsiidiumidevastased meetmed 0,6% ühenduse koguimpordist.

Järgnevaid küsimusi on detailsemalt käsitletud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades.

7.2. Uued uurimismenetlused (vt A–E lisa ja N lisa)

2006. aastal algatati 36 uurimist[3]. 13 menetluses määrati ajutised tollimaksud. 13 juhtumi puhul kehtestati lõplik tollimaks. 18 menetluse tulemusel meetmeid ei kehtestatud. Veel üheksa dumpinguvastast meedet loeti automaatselt aegunuks pärast nende viieaastast kehtivusaega.

7.3. Läbivaatamisega seotud uurimised

Läbivaatamisega seotud uurimised moodustavad jätkuvalt suurema osa kaubanduse kaitsemeetmete talituste tööst. Need moodustasid üle 63% kõigist algatatud uurimistest. Komisjoni talituste töödokumendi tabelis 2 on esitatud statistiline teave aastate 2002–2006 kohta.

7.3.1. Aegumise läbivaatamised (vt F lisa)

Algmääruste artikli 11 lõikes 2 ja artiklis 18 sätestatakse meetmete aegumine viie aasta möödudes, välja arvatud juhul kui aegumise läbivaatamise käigus selgub, et meetmed tuleks säilitada algkujul.

2006. aasta jooksul algatati 12 aegumise läbivaatamisega seotud uurimist, millest 11 puhul jõuti järeldusele, et tollimakse on vaja kohaldada veel järgneva viie aasta jooksul. Lisaks sellele lõpetati kaheksa aegumise läbivaatamist meetmete lõpetamisega.

7.3.2. Vahepealsed läbivaatamised (vt G lisa)

Algmääruste artikli 11 lõikes 3 ja artiklis 19 sätestatakse meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega.

2006. aastal algatati kokku 18 vahepealset läbivaatamist. 11 vahepealse läbivaatamise tulemusel otsustati tollimaks kinnitada või seda muuta ning kolm uurimismenetlust lõpetati meetmete lõpetamisega.

7.3.3. „Muud” vahepealsed läbivaatamised (vt H lisa)

2006. aasta jooksul viidi lõpule rida teisi läbivaatamisi, mis ei kuulu algmääruste artikli 11 lõike 3 või artikli 19 reguleerimisalasse või mille kohta ei avaldatud algatamisteadet Euroopa Liidu Teatajas.

Neis käsitletakse konkreetsemalt muu hulgas kohustuste võtmist, neist vabatahtlikult loobumist või nende rikkumist, uute eksportijate taotlusi valimite koostamisega seotud juhtudel, meetmete peatamist jne.

7.3.4. Uut eksportijat käsitlevad läbivaatamised (vt I lisa)

Algmääruste artikli 11 lõikes 4 ja artiklis 20 sätestatakse vastavalt „uut eksportijat” käsitlev läbivaatamine ja „kiirendatud korras” läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõestada, et nad on tegelikud uued eksportijad ja alustasid ühendusse eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam.

2006. aastal algatati üks uut eksportijat käsitlev läbivaatamine. Viidi läbi kaks uurimismenetlust, millest üks oli kiirendatud korras läbivaatamine. Üks uurimismenetlus lõpetati tollimaksumäära säilitamisega.

7.3.5. Absorptsiooni käsitlevad uurimismenetlused (vt J lisa)

Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ühendusse imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorptsiooni käsitleva uurimise, et kontrollida, kas meede on mõjutanud eespool nimetatud hindu. Dumpingumarginaale võib uuesti arvutada ja tollimaksu võib suurendada, et võtta arvesse selliseid madalamaid ekspordihindu. Absorptsiooni käsitlevate läbivaatamiste võimalus on sätestatud algmääruste artiklis 12 ja artikli 19 lõikes 3.

2006. aastal algatati kaks absorptsioonivastast uurimist ja üks lõpetati tollimaksu suurendamata.

7.3.6. Kõrvalehoidmisega seotud uurimismenetlused (vt K lisa)

Algmääruste artiklites 13 ja 23 on ette nähtud uurimismenetluse taasalustamise võimalus juhul, kui on esitatud tõendid meetmetest kõrvalehoidumise kohta.

2006. aastal algatati 2 uurimist. Kolm uurimist lõpetati, pikendades tollimaksu kehtivust, ja üks ilma tollimaksu kehtimist pikendamata.

7.4. Kaitsemeetmetega seotud uurimised (vt L lisa)

2006. aastal lõpetati külmutatud maasikaid käsitlenud uurimine ilma meetmeid kehtestamata. 2006. aasta lõpus kehtis ainult üks kaitsemeede, nimelt teatavate tsitrusviljade impordi suhtes.

8. dumpingu- ja subsiidiumivastaste meetmete jõustamine

8.1. Järelmeetmed

Kehtivate meetmete järelmeetmetes keskenduti neljale põhivaldkonnale: 1) pettuste ennetamine; 2) kaubavoogude ja turuarengute jälgimine; 3) tõhususe parandamine asjakohaste meetmetega ning 4) eeskirjade eiramisele reageerimine. Need meetmed võimaldasid kaubanduse kaitsemeetmete talitusel jõustamistegevuses pigem ennetada kui reageerida.

8.2. Kohustuste jälgimine (vt M ja Q lisad)

Kohustuste jälgimine on jõustamistoimingute osa, kuna kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulikku mõju.

2006. aasta alguses kehtisid 40 äriühingu poolt võetud kohustused. 2006. aasta jooksul toimusid kohustuste osas järgmised muudatused: 22 äriühingu kohustused lõppesid ja heaks kiideti 24 äriühingu kohustused. See tähendab, et 2006. aasta lõpus oli kokku 43 kehtivat kohustust.

9. Tollimaksude tagastamine (vt U lisa)

Algmääruste artikli 11 lõike 8 ja artikli 21 lõike 1 alusel on importijatel lubatud taotleda asjaomaste kogutud tollimaksude tagastamist, kui tõestatakse, et see dumpingumarginaal/subsiidiumimarginaal, mille alusel tollimakse maksti, on kõrvaldatud või alandatud kehtivast tollimaksust madalamale tasemele.

2006. aasta jooksul esitati 19 uut tollimaksu tagastamise taotlust. Lõpetati 13 juhtumit, tollimaks tagastati ühel korral täies ulatuses ja kahel korral osaliselt ning kaks tagastamistaotlust lükati tagasi.

10. Kohtulik kontroll: Euroopa Kohtu/esimese astme kohtu otsused

Euroopa Ühenduste Esimese Astme Kohus tegi 2006. aastal kuus dumpingu- ja subsiidiumidevastaseid meetmeid käsitlevat kohtuotsust; Euroopa Kohus sellel teemal otsuseid ei teinud. Lisaks võtsid taotlejad neljal juhul taotlused tagasi. Kohtuotsuste kokkuvõtte on esitatud komisjoni talituste töödokumendis.

2006. aastal esitati 19 uut hagi, neist 17 Euroopa Ühenduste Esimese Astme Kohtule ja kaks Euroopa Kohtule.

Euroopa Ühenduste Esimese Astme Kohtule ja Euroopa Kohtule esitatud dumpingu- ja subsiidiumidevastaste hagide nimekiri, mis on 2006. aasta lõpu seisuga menetluses, on esitatud komisjoni talituste töödokumendi S lisas.

11. Tegevus Maailma Kaubandusorganisatsiooni (WTO) raames

11.1. Vaidluste lahendamine dumpingu- ja subsiidiumidevastaste ning kaitsemeetmete valdkonnas

WTO on sätestanud range korra WTO lepingute kohaldamisega seotud vaidluste lahendamiseks WTO liikmete vahel.

Lõhe importi käsitlevas asjas loodi 22. juunil vaekogu, mille liikmete kohta tehti otsus 2. augustil 2006. Norra on otsustanud vaidlustada hulga asjaomase dumpinguvastase menetluse aspekte alates dumpingust kuni kahju, põhjuslike seoste ja meetmete vormini. Pärast seda, kui mõlemad vaidluspooled olid esitanud kirjalikud esildised, toimus 12. ja 13. detsembril 2006 vaekoja esimene sisuline koosolek huvitatud isikute ja kolmandate isikutega.

Vaekoda peaks lõpliku aruande esitama 2007. aasta juulis ning pärast seda on mõlemal poolel võimalik see vaidlustada.

Üksikasjad on esitatud käesolevale aruandele lisatud komisjoni talituste töödokumendis.

11.2. Muu tegevus WTO raames

2006. aastal hoogustusid ja süvenesid dumpinguvastaseid meetmeid, tööstussubsiidiume ja kalandustoetusi käsitlevad läbirääkimised, mille käigus arutleti konkreetsete õigusaktide võimaliku muutmise ettepanekute üle. Seoses dumpinguvastaste meetmetega esitas ühendus ettepanekud selle kohta, et algatused peaksid läbima eksperdirühma täiendava kontrolli ning et kasutajariikide tavasid uurivas dumpinguvastaste meetmete komitees tuleks luua süsteemne läbipaistvust tagav mehhanism. Ühenduse esitatud ettepanekuid, milles võetakse kompromiss-seisukoht kalanduse subsideerimise kohta, toetati endiselt üha rohkemates riikides. Samuti toetas ühendus tugevat jõustamise ja läbipaistvuse mehhanismi, mis tagaks, et mis tahes uusi meetmeid rakendaksid tõesti kõik. 2006. aasta aprillis esitas Euroopa Liit kirjaliku ettepaneku nende kahe aspekti kohta. Arutelud tööstussubsiidiumide üle keskendusid järk-järgult piiratud arvule olulistele küsimustele, mille hulgas olid näiteks subsideerimistavad, mida Euroopa Liit käsitles oma 2006. aasta aprilli kirjalikus ettepanekus. Kuna võtmeisikud jäid siiski väga erinevatele seisukohtadele, otsustas WTO peadirektor peatada läbirääkimised kõigis valdkondades 2006. aasta juulis.

Mitteametlikku tehnilist tööd jätkati 2006. aasta sügisel. Ühendus oli dumpinguvastaste meetmete osas jätkuvalt üks kõige aktiivsemaid liikmeid küsimustike ja kontrollikriteeriumidega tegelevas töörühmas, mis on loodud ühenduse algatusel ja mida juhatab komisjoni ametnik. Subsiidiumide puhul tagavad võtmeisikute vahelised mitteametlikud kontaktid, et see läbirääkimisvaldkond ja eelkõige Euroopa Liidu jaoks olulised küsimused jäävad läbirääkimiste jätkamisel endiselt päevakorda.

Paralleelselt nimetatud tegevusega tegid dumpinguvastase, subsiidiumide, tasakaalustamise ja kaitsemeetmete komiteed oma igapäevast tööd.

12. Järeldused

Võrreldes eelmiste aastatega kasvas 2006. aastal algatatud juhtumite arv ning suurenes nende uurimiste arv, mille lõpus meetmeid ei kehtestatud. Kehtestatud meetmete arvult oli aasta tavapärane. Aasta oli „sündmusterohke” mitmes muuski mõttes, nagu näiteks Euroopa Liidu 2007. aasta laienemise ettevalmistamine, rohelise raamatu koostamine ning Hiina Rahvavabariigist pärit nahkjalatseid käsitlenud uurimine.

Käesolev aruanne näitab, et EÜ kasutab kaubanduse kaitsemeetmeid mõõdukalt, ja kinnitab samal ajal ühenduse tavapärast tegutsemisviisi tagada uurimiste nõuetekohane ja professionaalse läbiviimine. Samal ajal on komisjon tõendite olemasolu korral valmis võtma ebaõiglaste kaubandustavade suhtes jäiga hoiaku. Läbipaistvus on tihedalt seotud kaubanduse kaitsemeetmete nõuetekohase kohaldamisega, peegeldades 2004. ja 2005. aastal õigusraamistikku tehtud muudatusi. Komisjon on otsustanud jätkata sellist liini ka tulevikus.

[1] KOM(2006) 567 (lõplik), kättesaadav aadressilhttp://ec.europa.eu/trade/issues/sectoral/competitiveness/global_europe_en.htm

[2] Euroopa kaubanduse kaitsevahendid muutuvas globaalses majanduses. Roheline raamat avalikuks aruteluks. KOM (2006) 763 (lõplik), kättesaadav aadressil:http://ec.europa.eu/trade/issues/respectrules/anti_dumping/comu061206_en.htm

[3] Komisjoni talituste töödokumendi tabelis 1 on esitatud statistiline teave aastatel 2002–2006 algmääruste artiklite 5 ja 10 kohaselt teostatud uute uurimismenetluste kohta.